  Майя Бывальцева Ижкарын Михаил Калашниковлы синпелет но конструкторлэсь нимзэ нуллӥсь сквер кылдозы. Сыӵе пумкылъян кар администрациысь историен но лулчеберетэн герӟаськем синпелетъёсты утьыны, урамъёслы, пролкаослы но дугдылонниослы нимъёс сётыны но воштыны юрттонъя ӧрилэн кенешоназ 27-тӥ южтолэзе кутӥзы, ивортэ Удмуртилэн шоркарезлэн пресс-службаез. Ижысь «Аксион-Холдинг» мотозавод Михаил Калашниковлы синпелетэз предприятилэн интывылаз Карл Маркс урамын пуктыны куронэн вазиськиз. Ӧрилэн тросэз ёзчиосыз со кичӧлтонлы дурбасьтӥзы. Озьы ик Ижысь техникая кун университетлэн Студенческой ульчаысь юртэз азьын пуктӥськись скверлы М. Т. Калашниковлэсь нимзэ сётон сярысь пумкылъян кутӥзы. Сквер конструкторлэн вордскемез дырысен 100 ар тырмонэз улсын лэсьтӥське. Ижкарысь 61 номеро шоръёзо школа Совето Союзлэн Героезлэсь Михаил Тюлькинлэсь нимзэ нуллоз. Сыӵе кичӧлтонэн ӧрие вазиськиз Россиысь Гожъясьёслэн огазеяськонзылэн ёзчиез Николай Кузнецов. Солэн ӵектонэзлы «Удмуртское землячество» улосвыл мер огазеяськон но элькунысь Кун Кенешлэн тӧроез Алексей Прасолов дурбасьтӥзы. Михаил Тюлькин Быдӟым Атыкай ож аръёсы 254 пол омыре ӝутскылӥз, тушмонлэсь 15 самолётсэ уськытӥз. Ӧрилэн кенешоназ архитекторъёс, историкъёс, музейёсын, лыдӟетъюртъёсын, архивъёсын ужасьёс, Кар думаысь депутатъёс, кар администрацилэн ёзэтъёсызлэн ыстэм муртъёссы пыриськизы. Пусъём, кемалась ӧвӧл Ижкарысь 11 номеро нылпи садлы Россилэн Героезлэсь Ильфат Закировлэсь нимзэ сётӥзы. Тодэ вайытом, озьы ик кар администрациысь ӧри Ижкарысь выль ульчаослы удмурт крезьгурчилэсь Геннадий Корепанов-Камскийлэсь но удмурт азьветлӥсьлэсь Максим Прокопьевлэсь нимъёссэс сётон сярысь пумкылъянъёс кутӥз. Тегъёс: Мерлык Ижкар Удмуртия МихаилКалашников синпелет МТКалашниковлы100ар  